Malešecy (CS/SN). Dźewjeć sobudźěłaćerjow Malešanskeje gmejny, kotřiž su dotal w komunje šulske a pěstowarske rumnosće rjedźili, přeńdźe wot 1. awgusta do priwatneje firmy. Tole je Malešanska gmejnska rada zawčerawšim wobzamknyła. Radźićeljo chcychu to hižo na zašłym posedźenju činić, běchu pak swój rozsud tehdy přestorčili.
Nětko je jasne, zo Budyska rjedźenska firma RmTV sobudźěłaćerjow gmejny Malešecy přewozmje, a to najprjedy raz na dwě lěće. Dale je předwidźane, zo woni na samsnych městnach kaž dotal samsne nadawki zmištruja. Gmejna so nadźija, zo z wurjadowanjom swojich sobudźěłaćerjow lětnje něhdźe 100 000 eurow zalutuje. Dokelž su Malešansku wyšu šulu hakle njedawno do nošerstwa wokrjesa dali, radźićel dr. Jürgen Wengler na tym dwělowaše, hač je prawnisce w porjadku, zo nětko tam dźěłace rjedźerki druhemu dźěłodawarjej přewostaja. Hačrunjež wjesnjanosta Matthias Seidel (CDU) wobkrući, zo ma so wšitko po zakonju, zwostachu mjez někotrymi radźićelemi dwěle. Štyrjo z nich hłosowachu tuž přećiwo namjetej.
ces_Latn szl_Latn